L-għajnuna ġeneruża lill-foqra Aħna għarrafnielkom, l-aħwa, il-grazzja ta' Alla li ngħatat lill-knejjes tal-Maċedonja, għaliex fil-prova l-kbira tas-sofferenza, il-ferħ tagħhom kien kbir u l-faqar bla tarf tagħhom safa ta' għana kbir biex taw minn qalbhom. Għaliex taw minn rajhom kemm setgħu, u, nixhedhulkom jien, aktar milli setgħu. Talbuna b'ħeġġa kbira din il-grazzja, jiġifieri, li jissieħbu f'dan il-ministeru ta' għajnuna lill-qaddisin, u aktar milli ttamajna aħna, huma taw ruħhom l-ewwel lill-Mulej, imbagħad lilna bir-rieda ta' Alla. U hekk tlabna lil Titu, li beda dan ix-xogħol, biex itemm din il-ħidma ta' ħniena fostkom. Iżda bħalma intom għonja f'kollox, fil-fidi u fil-kelma, fl-għerf u fiż-żelu kollu, fl-imħabba li aħna rawwimna f'qalbkom, hekk għandkom tistagħnu f'din il-ħidma ta' ħniena. M'iniex nordnalkom; iżda permezz tal-ħerqa li wera ħaddieħor, irrid nipprova kemm hi sinċiera l-imħabba tagħkom. Intom tafu l-grazzja ta' Sidna Ġesù Kristu, li għad li kien għani, ftaqar minħabba fikom, sabiex intom tistagħnu permezz tal-faqar tiegħu. Jiena parir qiegħed nagħti f'dan; għax dan ikun jaqblilkom, lilkom, li s-sena l-oħra kontu l-ewwel nies, mhux biss li ndħaltu għal dan x-xogħol, imma li ridtuh ukoll. Issa mela temmu dak li bdejtu tagħmlu, ħalli b'hekk, bħalma ridtuh minn qalbkom hekk ukoll ittemmuh, kulħadd skont ma għandu. Jekk il-qalb tkun hemm, dak li jkun jingħoġob skont ma għandu, u mhux skont li ma għandux. Mhux biex il-piż iħeff minn fuq l-oħrajn u jaqa' kollu fuqkom, imma kulħadd indaqs. Bħalissa ħallu ż-żejjed tagħkom jagħmel tajjeb għan-nieqes ta' dawk li ma għandhomx, biex iż-żejjed tagħhom għad ikun jista' jpatti għan-nieqes tagħkom. U hekk ikun kulħadd indaqs, bħalma hu miktub: "Min ġabar ħafna ma sabx iż-żejjed, u min ġabar ftit ma baqax bin-nieqes." Titu u sħabu Ħajr lil Alla li nissel l-istess ħerqa f'qalb Titu għalikom. Għaliex mhux biss laqa' t-talba tagħna, iżda minn qalbu ġej għandkom minħabba ż-żelu li għandu għalikom. Miegħu qegħdin nibagħtu wkoll lil ħuna li l-knejjes kollha jfaħħru minħabba x-xogħol tiegħu fix-xandir tal-Evanġelju. Mhux biss dan, imma kien ukoll magħżul mill-knejjes biex ikun is-sieħeb magħna fis-safar tagħna f'dan il-ministeru ta' karità għall-glorja ta' Alla u xhieda tar-rieda tajba tagħna. Għax qegħdin attenti li ħadd ma jkollu xi jgħid fina minħabba l-mod li bih sa nħaddmu din il-ġabra kbira. Aħna nfittxu s-sewwa mhux biss quddiem Alla iżda wkoll quddiem il-bnedmin. Qegħdin nibagħtu magħhom lil ħuna, li l-ħeġġa tiegħu ppruvajnieha kemm-il darba b'ħafna manjieri u sibnieh dejjem mimli ħeġġa, iżda issa mħeġġeġ aktar minħabba l-fiduċja kbira li għandu fikom. Dwar Titu, imbagħad, ngħid biss li huwa sieħbi u ħaddiem miegħi għalikom; u fl-aħħar dwar ħutna, dawn huma l-messaġġiera tal-knejjes, u l-glorja ta' Kristu. Agħtuhom mela, xhieda ta' mħabbitkom quddiem il-knejjes u tal-verità tal-ftaħir tagħna bikom.